PTTOR จับมือไปรษณีย์ไทยเปิด “ตู้ปณ.ไทยเด็ด” ในปั๊ม ประเดิม 2 สาขาแรก “กิ่งแก้ว-บางบ่อ”
PTTOR จับมือไปรษณีย์ไทยเปิด "ตู้ปณ.ไทยเด็ด" ในปั๊ม ประเดิม 2 สาขาแรก "กิ่งแก้ว-บางบ่อ"
PTTOR จับมือไปรษณีย์ไทยเปิด "ตู้ปณ.ไทยเด็ด" ในปั๊ม ประเดิม 2 สาขาแรก "กิ่งแก้ว-บางบ่อ"
20 มิ.ย. 2562

นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. น้ำมันและการค้าปลีก จำกัด (มหาชน) หรือ PTTOR หรือ พีทีที โออาร์ เปิดเผยว่า พีทีที โออาร์ ร่วมกับบริษัท ไปรษณีย์ไทย จำกัด เปิดร้านตู้ ปณ. ไทยเด็ด สาขาแรก ณ สถานีบริการน้ำมัน พีทีที สเตชั่น สาขากิ่งแก้ว จังหวัดสมุทรปราการ เพื่อเพิ่มช่องทางการจำหน่ายสินค้าคุณภาพจากชุมชนทั้งช่องทางออนไลน์ที่ลูกค้าสามารถสั่งซื้อหรือรับสินค้าที่ร้าน และออฟไลน์ที่ลูกค้าสามารถเลือกซื้อที่ร้าน รวมถึงสินค้าที่คัดสรรมาเป็นพิเศษเฉพาะร้านตู้ ปณ. ไทยเด็ด โดยในระยะแรกเปิดให้บริการ 2 แห่งที่สถานีบริการน้ำมัน พีทีที สเตชั่น สาขากิ่งแก้วและสาขาบางบ่อ จังหวัดสมุทรปราการ
ทั้งนี้ การดำเนินการดังกล่าวเป็นไปตามความต้องการพัฒนาสถานีบริการน้ำมัน พีทีที สเตชั่น ให้สอดคล้องกับแนวคิด พีทีที ลิฟวิ่ง คอมมิวนิตี้ (PTT Living Community) โดยให้สถานีบริการน้ำมัน สามารถตอบสนองความต้องการของผู้บริโภคที่หลากหลาย รวมถึงเป็นศูนย์รวมของชุมชน และสร้างโอกาสทางธุรกิจให้กับผู้ประกอบการไทยในท้องถิ่น เพื่อให้ชุมชนและสถานีบริการน้ำมัน เติบโตไปด้วยกันอย่างยั่งยืน
สำหรับความร่วมมือในครั้งนี้จะช่วยเพิ่มความสะดวกสบายให้กับผู้บริโภค สามารถตอบโจทย์รูปแบบการดำเนินชีวิตที่หลากหลายของผู้บริโภค และสร้างงานสร้างรายได้ให้กับชุมชน เพื่อช่วยให้วิสาหกิจชุมชนเติบโตไปพร้อมกับการขยายเครือข่ายสถานีบริการน้ำมันต่อไป
ด้านนางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด กล่าวว่า ไปรษณีย์ไทย ร่วมกับ พีทีที โออาร์ ในการเป็นส่วนหนึ่งที่ได้ช่วยเหลือและกระจายรายได้ไปสู่ชุมชน โดยนำศักยภาพในการเข้าถึงทุกพื้นที่ทั่วประเทศ รู้ลึกถึงความสามารถ และของดีของแต่ละท้องถิ่น ซึ่งได้ดึงจุดเด่นของชุมชนมาพัฒนาและต่อยอดผลิตภัณฑ์ จนสามารถจำหน่ายผ่านช่องทางของไปรษณีย์ไทย ทั้งที่ ปณ. และทางออนไลน์ Thailandpostmart
สำหรับการเปิดร้าน ตู้ ปณ.ไทยเด็ด ภายในสถานีบริการน้ำมัน พีทีที สเตชั่น ถือเป็นการก้าวไปอีกขั้นของการพัฒนาสินค้าชุมชนที่จะมีหน้าร้านวางจำหน่ายสินค้าชุมชนโดยเฉพาะ ซึ่งนอกจากจะมีโปรโมชั่นและสินค้าราคาพิเศษในช่วงเปิดร้านใหม่แล้ว ภายในร้านจะมีการวางจำหน่ายสินค้า Exclusive ที่คัดสรรมาเฉพาะที่ร้าน ตู้ ปณ.ไทยเด็ด อาทิ กระเป๋าถักผักตบชวา กระเป๋ากระจูด เป็นต้น